ועדת הפנים ואיכות הסביבה, כנסת 15, פרוטוקול מספר 186, 2000-12-13 11:00

דוד אזולאי: אני פותח את הישיבה.

דוד אזולאי: על סדר-היום: קביעת מועד בחירות במועצה המקומית בסמ"ה ובמעלה עירון.

דוד אזולאי: מר שילת, קיימנו פה מספר דיונים ועלו מספר תאריכים.

דוד אזולאי: לפניי רשימה של תאריכים שונים שעלו.

דוד אזולאי: על פי החוק, הבחירות היו צריכות להתקיים ב-1 בפברואר 2001.

דוד אזולאי: אני קיבלתי כמה תאריכים: 13 במרץ, 20 במרץ.

דוד אזולאי: הוועדה המליצה על ה-17 או ה-3 באפריל, ואדוני כרגע מבקש קיום מועד בחירות ב-20 במרץ.

דוד אזולאי: הרי כל עניין משחק התאריכים היה כתוצאה מכך שיש את הרמדאן, אחרי הרמדאן יש חג ויש אנשים שנוהגים לעלות לרגל למכה.

דוד אזולאי: ואז היה חשש, בדיוק באותה תקופה שנמצאים בחג, שהם לא יוכלו לקיים את ההליכים הנדרשים על פי החוק.

דוד אזולאי: לכן אני חוזר ושואל, אדוני, מה המניעה מלקיים את הבחירות בחודש אפריל?

מרינה סולודקין: יש עכשיו עוד סיבה, יהיו בחירות לראש הממשלה.

דוד אזולאי: אנחנו הולכים כעת לבחירות לראשות הממשלה, אולי אפילו לבחירות כלליות.

דוד אזולאי: איך זה מסתדר שביישובים כאלה נכנסים למערבולת כזו של בחירות?

אהוד שילת: קודם כל נלך לנושא שלנו, לפי החוקים שלנו, אחר-כך אתייחס לבחירות לכנסת או לראש ממשלה.

אהוד שילת: החוק קובע שבחירות צריכות להיות תוך שישים יום מתום ארבע שנים במועצה ראשונה ממונה.

אהוד שילת: שישים יום אלו מסתיימים ב-1 בפברואר.

אהוד שילת: אם השר רוצה לקבוע מועד מאוחר יותר בתוך השנה החמישית, הוא רשאי לעשות זאת בהתייעצות עם ועדת הפנים.

אהוד שילת: השר הקודם קבע מועד והשר הנוכחי מבקש לשנות משום שעלתה טענה צודקת שיש רמדאן וחלק גדול מהפעולות שצריכים לבצע יוצא ברמדאן.

אהוד שילת: אני בהחלט מסכים שאין צורך במצב כזה לקבוע את זה בדיוק בתאריך של השישים יום וכן הלאה כשיש חודש של רמדאן וכשכל הנושא הזה של בחירות מפריע.

אהוד שילת: זה בכל אופן חג דתי, שיש צום כל יום וזה מפריע לתהליך.

אהוד שילת: אנחנו יודעים שמיד אחרי הרמדאן, צמוד לו, בסופו יש עיד אל-פיטר ולא טוב שכל התהליך הזה יהיה בחגים האלה.

אהוד שילת: אין גם שום סיבה שיהיה כשיש סמכות לדחות את הבחירות.

אהוד שילת: לכן ביקשנו לקבוע את הבחירות ב-13 במרץ.

אהוד שילת: זו היתה הבקשה הראשונה שלי.

אהוד שילת: כשהתקיים פה הדיון בהתייעצות הזאת, הועלתה טענה שאני לא ידעתי אותה, שיש עלייה לרגל החל מסוף הרמדאן ועד עיד אל-אדחה.

אהוד שילת: עיד אל-אדחה זה בין ה-5 ל-8 במרץ.

דוד אזולאי: מתי עולים לרגל?

אהוד שילת: בין סוף הרמדאן לעיד אל-אדחה.

אהוד שילת: סוף הרמדאן הוא ב-26 בדצמבר.

אהוד שילת: מיד לאחריו יש שלושה או ארבעה ימים עיד אל-פיטר.

אהוד שילת: כלומר, החגים נגמרים בתחילת בינואר.

קריאה: החגים נגמרים ב-10 במרץ, גם העלייה לרגל.

אהוד שילת: לכן, כשהצענו בתחילה את ה-13 במרץ ועלתה פה הטענה של העלייה לרגל, אמרתי שזה נכון ודובר אז שאני אבדוק תאריך לגבי ה-27 במרץ או ה-1 או ה-3 באפריל.

אהוד שילת: הסכמתי עקרונית ואמרתי שאני רק רוצה לבדוק אם זה לא נופל בלוח זמנים שלא ייצא בסדר.

אהוד שילת: הבנתי את העניין שמי שנוסע למכה ואמור לחזור נניח עד ה-10, אני חשבתי אפילו עד ה-8, יכול להיות שהוא ייתקע בדרך ו-13 במרץ זה תאריך קרוב מדי, יכול להיות שלא יספיקו להגיע.

אהוד שילת: קורים דברים.

אהוד שילת: בדקתי אז ומצאתי שאם ייקבע שהבחירות יהיו ב-27 במרץ, ייצא שבעיד אל-אדחה עצמו צריך לאשר את רשימות המועמדים או לתקן את הליקויים.

אהוד שילת: לכן הצעתי את ה-20 במרץ.

אהוד שילת: אני חשבתי שזה 12 יום אחרי עיד אל-אדחה.

אהוד שילת: זה 10 ימים אחרי עיד אל-אדחה.

אהוד שילת: החוק מאפשר לשר לבקש דחייה לתוך השנה החמישית בהתייעצות עם ועדת הפנים.

אהוד שילת: זה לא אומר שהשר יבקש לקבוע את זה לסוף השנה.

אהוד שילת: מכיוון שהמחוקק תחם תוך שישים יום מארבע שנים על מועצה ראשונה, צריך לעשות את זה כחוק ככל שניתן.

אהוד שילת: הרי בישיבה הקודמת שהייתי פה אמרו לי: לא ב-13 ב-27.

אהוד שילת: אמרתי: אין בעיה, עוד שבועיים אם יש עלייה לרגל.

אהוד שילת: אבל התאריך 27 במרץ כשלעצמו לא יוצא טוב.

אהוד שילת: אז אמרתי ב-20.

אהוד שילת: ב-20 באמת כבר כולם יחזרו.

דוד אזולאי: הבעיה של קיום בחירות בחודש מרץ, בזמן החגים, תוך כדי החגים, תוך כדי עלייה לרגל היא המאבקים בתוך החמולות לבחירות.

דוד אזולאי: זה יוצר איזושהי אווירה שרצינו למנוע אותה.

דוד אזולאי: לכן הצעתי לדחות את הבחירות לאפריל, כך שאם צריך להגיש את הרשימות הן יוגשו לאחר החגים.

דוד אזולאי: גם חברי הכנסת הערביים שהיו פה קיבלו את ההסבר הזה.

דוד אזולאי: כשדובר על 6 באפריל, אחת הבעיות שהתעוררה אז שזה נופל בחג הפסח.

דוד אזולאי: לכן אמרתי שיהיה ה-17 באפריל.

דוד אזולאי: אם הבחירות יהיו ב-17 באפריל, אני חושב שפתרנו לעצמנו את כל הבעיות.

דוד אזולאי: אני מאמין שגם לשר לא תהיה התנגדות בעניין הזה.

דוד אזולאי: לכן, קבלו את התאריך 17 באפריל כמועד בחירות.

דוד אזולאי: יש נתון נוסף שכרגע נוצר ולא אתה ולא אני ידענו עליו כשקיימנו את הדיון, וזו מערכת הבחירות שנכפתה עלינו.

דוד אזולאי: גם היום אנחנו לא יודעים עדיין אם תהיינה בחירות לראשות הממשלה בלבד או בחירות כלליות.

דוד אזולאי: לו ישאלו אותי, המלצתי היא לדחות את הבחירות האלה עד לאחר הבחירות לראשות הממשלה.

אהוד שילת: הוועדה תמליץ לפי ראות עיניה והשר יצטרך לשקול מה הוא רוצה.

אהוד שילת: הנקודה היא של חגים מסוג זה.

אהוד שילת: אנחנו לא קובעים בחירות בחגים אם ניתן לדחות, ולכן ביקשנו לדחות את הבחירות מהרמדאן.

אהוד שילת: נושא העלייה לרגל עלה פה ואין לי בעיה לדחות את זה בעוד שבועיים או שלושה.

אהוד שילת: הנקודה היא ששיקול דחיית בחירות לרגל עלייה לרגל הוא דבר חלקלק ביותר.

אהוד שילת: כלומר, חג זה חג, זה חל על כולם.

אהוד שילת: כולם באותו זמן הם ברמדאן או בעיד אל-פיטר או בעיד אל-אדחה.

אהוד שילת: אצל היהודים כולם באותו זמן הם בפסח או בסוכות.

אהוד שילת: עלייה לרגל היא דבר דתי וחלה בתקופה מסויימת, אבל היא עניין אישי.

אהוד שילת: לא כולם עולים לרגל.

אהוד שילת: אדם מחליט לעצמו אם הוא עולה או לא עולה.

אהוד שילת: למה אני אומר את זה?

אהוד שילת: כי אותה טענה בדיוק עולה בכל תאריך בחירות שאנחנו קובעים בין אם זה ישוב יהודי או לא.

אהוד שילת: יש לנו הרבה בקשות לדחות בחירות גם מיישובים יהודיים על רקע של אירועים מסוג זה.

אהוד שילת: למשל, בבחירות הקודמות בעמנואל, פנו אלי כמה וכמה גופים ומפלגות לדחות את הבחירות כי הם היו סמוך לראש השנה.

אהוד שילת: אמרו לי: עשרים או שלושים איש מהיישוב - עמנואל אז לא היתה גדולה – עולים לקבר של רבי נחמן מברסלב והם לא יהיו ביישוב.

אהוד שילת: זה מין טענה דומה.

אהוד שילת: כלומר, אף אחד לא מכריח אותו לנסוע.

אהוד שילת: טענות כאלה עולות.

אהוד שילת: בקיץ אומרים לנו, כשיש בחירות בודדות ביישוב כלשהו והבחירות נקבעות באוגוסט, באים ואומרים: הרבה אנשים בחוץ לארץ.

אהוד שילת: יש פה בעיה.

דוד אזולאי: נסכם את הדיון הזה.

דוד אזולאי: אנחנו ממליצים לשר לקיים את הבחירות ב-17 באפריל.

דוד אזולאי: יחד עם זאת, אנחנו פונים לשר לשקול בשנית קיום הבחירות הללו בשל הנסיבות המיוחדות שנקלענו אליהן.

דוד אזולאי: כלומר, הבחירות הכלליות או הבחירות לראשות הממשלה, והוועדה ממליצה לשר לשקול לדחות את הבחירות למועד אחר.

דוד אזולאי: אם השר לא יקבל את ההמלצה, אנחנו הולכים על ה-17 באפריל.

דוד אזולאי: תודה רבה, ישיבה זו נעולה.